钦定古今图书集成/明伦汇编/闺媛典/第370卷 > 《圣姑庙》〈在洞庭鼋头山晋王彪女或云姓李氏〉明·高启
## 钦定古今图书集成/明伦汇编/闺媛典/第370卷 > 《圣姑庙》〈在洞庭鼋头山晋王彪女或云姓李氏〉明·高启

“湖心涌出鼋头山，白波翠岛非人寰。清虚宜作水仙
府，鳞堂荷屋居其间。渊都群灵谁为主，烟鬓翛然一
神女。柔姿谁敢狎相亲，笑叱鼍龙起雷雨。玉骨蝉轻
蜕几秋，世缘已断静无愁。采兰已约湘滨会，拾翠时
陪汉上游。水禽翔鸣卫芝盖，长在苍茫杳冥外。鲛人
献绡裁作衣，螺女供珠缀为佩。花落闲祠谢古春，莲”
帏瑶席掩香尘。空山夜夜星河远，芳渚年年蘅杜新。
霞舒雾卷凝光彩，笑语无闻复谁待。冷风几度引舟
回，宛似蓬莱隔烟海。猿叫枫林鱼跃波，桂旗翻翠暮
寒多。女巫伫望飞裙度，独奏《箜篌》引曼歌。椒觞奠罢
沉元璧，鸟没遥天湛空碧。遗情不结楚台云，世人何
处寻踪迹。

《苏氏家传》：闵子损蚤丧母。父娶后妻，生二子。母嫉损
所生子，衣绵絮，衣损以芦花絮。父冬月令损御车，体
寒失靷，父察知之，欲遣后母。损启父曰：“母在一子寒，
母去三子单。”父善其言，母亦感悟，遂成慈母。

《后汉书》：伶元妾樊通德，能言赵飞燕姊妹事。既作《飞
燕外传》，元语通德曰：“斯人俱灰灭也。盛时疲精神，驰
骛嗜欲，宁知终归荒田野草乎？”通德掩袖视烛影，以
手拥髻，凄然泣下。

《十六国春秋》：王延九岁丧母，孝行有闻。后母卜氏御
之无道，延恭事弥谨。卜常取蒲䖆败麻与之贮衣，延
知而不言。卜冬月杖之流血，令求生鱼，延扣冰恸哭
而得，与之。卜乃心悟，抚之如所生也。

《诫斋杂记》：卢虔后妻元氏升堂讲“老子《道德经》”，虔弟
元明隔纱帷听之。

《韩仙传》：“叔过匡庐之五老峰，谒祖墓，经萧存旧址。存
初与先父共庐于兹，字伯诚，隐此而死。叔少为所抚。
存有子，蚤死，女萧小贞出家为尼于西林庵。叔访之，
号泗终日，劝其复俗，终不就。因遗金二十两于家，立
其孙凌汉焉。叔因见小贞之操，题其壁曰：‘中郎有女
能传业，伯道无儿可保家。今日匡山过旧院，空将衰
泪洒烟霞’。”予进曰：“此女可度之。”叔曰：“能乎？”予遂赠药
一粒曰：“汝孝敬可重，吾叔，吾父汝父所爱，吾故报汝
以此也。”女再拜而退。是夕服之，神思精爽。见寺神谓
曰：“韩相公侄，非人也，见位天仙，汝可师之。”次辰，女罗
地而告曰：“妾父之死，妾独捐生。欲报至恩，故假于释。
今者，吾师大仙也，愿度顽形，愿补陋浊。”予愍之，遂以
丹饵之。是夕，化叔泣而瘗之，予因送于龟台，金母易
名琼琼侍卫以长生焉。

《北梦琐言》：唐张裼尚书典晋州，外贮所爱营妓，生一
子，其内子苏氏号尘外，妒忌不敢取归，乃与所善张
处士为子，居江淮间，常致书题问其存亡，资以钱帛。
及渐成长，教其读书，有人告以非处士之子，尔父在
朝官高，因窃其父与处士缄札，不告而遁归京国。时
公已薨，至宅门，僮仆无有识者，但云“江淮郎君。”兄弟
皆愕然。其嫡母苏夫人尘外泣而谓诸子曰：“诚有此子，吾知之矣。我少年无端致其父子，死生永隔，我罪
多矣。”家眷聚泣取入宅，齿诸兄弟之列。

《妆楼记》：有女子卸冠者，奉观音大士甚肃，比丘尼往
往劝其修净土，云“当作观音观，观其法身，愈大愈妙。”
自此夜恒梦见之，然甚小，若妇人钗头玉佛状。一日，
其夫寄一玉观音，类梦中所见，自是奉之益笃。
《北梦琐言：仙传》有徐仙姑居南岳魏夫人坛，群僧调
之，乃自颠仆，乃修道而为灵官所呵护也。

《旌德县志》：“杨女郎庙在县东北十五里。世传宁国县
岳山杨女，少奉佛，不茹荤，父母责之，遁于杨木中，因
伐木投潭水，溯流而回，剜木为女像，祷祀有应。”南唐
保大中，创佛舍，今分祠会胜寺，即杨三娘庙。

善诱文。苏东坡自谓窜逐海上，去死地稍近，心颇忧
之，愿学寿禅师放生，以证善果。敬以亡母蜀郡太君
程氏遗留簪珥，尽买放生，以荐父母冥福。其子迈在
东坡之侧，见所买放生，盈轩蔽地，或掉尾乞命，或竦
翅哀鸣。迈怜悲其意，急请放之。旁有侍妾名朝云者，
见迈衣袷有蝡动，视之乃虱也，妾遽以指爪陨其命。
东坡训之曰：“圣人言：‘近取诸身，远取诸物’。今我远取
诸物以放之，汝今近取诸身以杀之耶？”妾曰：“奈啮我
何？”东坡曰：“是汝气体感召而生者，不可罪彼，要当拾
而放之可也。今人杀害禽鱼之命，是岂禽鱼啮人耶？”
妾大悟，自后罕茹腥物，多食蔬菜而已。

《东坡题跋》：“李如埙之妹，既笄发病，见前世冤对，日夜
笞之。遂归诚佛法。梦中见佛，与受戒，平遣冤者，李因
蔬食不嫁。”

东坡在儋耳，常负大瓢，行歌田间，所歌皆哨遍也。一
日遇一媪，谓坡曰：“学士昔日富贵，一场春梦耳。”东坡
因呼为《春梦婆》。

《唾玉集》：张商英字天觉，号无尽，常见梵册整齐，叹吾
儒之不若。夜执笔，妻向氏问何作，曰：“欲作无佛论。”向
曰：“既曰无，又何论？”公骇其言而止。

《春渚纪闻》：裴亚卿言，为童穉时，侍其祖母文安县君
闻语居宣城之日，邻有俗子，忘其姓名，娶妇甚都，而
悍于事姑，每夫外归，必泣诉其凌虐之苦，夫常默然。
一夕于灯下出利刃示其妇，妇曰：“‘将安用此’？夫好谓
之曰：‘我每见汝诉我以汝姑之不容，我与汝持此去
之，如何’？妇曰：‘心所愿也’。夫曰：‘今则未也。汝且更与我
谨之一月，令汝之勤至，而俾姑之虐暴，四邻皆知其
由，然后与汝可密行其事，人各快其死，亦不深穷暴
死之由也’。”妇如其言，于是怡颜柔语，晨夕供侍，及市
珍鲜以进饮馔。姑不知其然，即前抚接，顿加和悦。几
月矣，复乘酒取刃，玩于灯下，其气愤愤，呼其妇语之
曰：“汝姑日来，于汝若何？”曰：“日来视我，非前日比也。”又
一月，复扣两刃，问之，妇即懽然曰：“姑今于我，情好倍
加，前日之事，慎不可作也。”再三言之，夫徐握刃怒视
之曰：“汝见世间有夫杀妇者乎？”曰：“有之。”“复见有子杀
母者乎？”曰：“未闻也。”夫曰：“人之生也，以孝养为先。父母
之恩，杀身莫报。及长而娶妇，正为承奉舅姑，以长子
息耳。汝归我家，我每察汝恃少容色，不能承顺我母，
乃反令为此大逆，天地神明其容之乎？我造此刃寔，
要断汝之首，以快我母之心。姑贷汝两月，使汝改过
怡颜，尽为妇之道。于我母待汝之心，知曲不在母，而
安受我刃也？”其妇战惧，泪如倾雨，拜于床下曰：“幸恕
我此死，我当毕此。生前承顺汝母，常如今日，不敢更
有稍懈也。”久之乃许。其后妇姑交睦，播于亲党。有密
知此事者，因窃语之。闻者皆谓此虽俗子，而善于调
御，转恶为良，虽士君子有不能处者矣。

《中洲野录》：鄱阳何梅谷英妻，垂老好事佛，自辰至夕，
必念观音菩萨千遍。梅谷以儒学闻，于时止之则弗
从，弗止则恐贻笑士伦。一日呼妻至再且三，随应随
呼弗辍。妻怒曰：“何聒噪若是耶？”梅谷徐答曰：“呼仅二
三，汝即我怒观音，一日被尔呼千遍，安得不汝怒耶？”
妻顿悟遂止。

《净土节要》。张夫人暮年不茹荤，日诵弥陀。家人皆笑
之，谓“老人宜滋补颐养而已，仆仆如此，恐无益而有
损。”夫人修之愈笃，年七十九，每夜暗中见四壁皆缨
络，光辉烛人，恍若白昼。临卒焚香，几上烟宛转，结成
一弥陀小像。初犹烟色，渐觉淡黄，遂作真金色。眉目
若画，一手下垂，若今塑接引像。众皆拜诵佛号。烟像
甫消，而夫人属纩矣。

《嘉兴府志》：“蒋十八居士与其妻卄二孺人日诵《大乘
经》，断除嗜欲，积四十年，同日洗漱更衣，焚香书颂而
终。居士颂曰：‘这个幻身，四大合成，今日分散，各归其
根。诸幻既灭，灰飞烟绝。如空中风，犹碧天月，既无障
碍，又能皎洁，一切永断，无复言说。孺人颂曰：‘看过莲
经万四千，平生香火有因缘，西方自是吾归路，风月
同来般若船’’。”

《龙安府志》：“仙女桥一女人磨针，彰明主簿，弃官隐于
窦中。未几，至图山修道，抵仙女桥见，因问之，答曰：‘铁
杵磨绣针，功久自然成’。”明遂感悟《名山藏文苑记》：王世贞故与锡爵同里相善，锡爵有
女以守节蜕化，其未化时，感冥契，立恬澹教门。世贞
悦之，尊之为昙阳大师，拜为弟子。

《冥报记》：隋开皇年中，滑人杜明福妻齐氏，常诵《法华
经》。没后为崔氏男子，名彦武。至仁寿四年，崔年三十，
为滑守。一日了然通前生事，顾谓从者曰：“吾昔为此
郡人妇，今知家处。”因乘马抵城，𬮱入修巷，指门而呼
“杜氏明福老矣。”即出拜迎。崔入门，先升堂，指东壁圬
墁之隆处，谓明福曰：“吾昔所持经，金钗藏于此。七卷”
末纸火爇字咸如说。复指庭前树曰：“吾尝断发置诸
穴中，取之，又得明福。”计物故之日，及生之年，略无差
焉。遂请施宅为寺。崔即日为之上言，请置寺，因号明
福。

《独异志》：唐柳子昇妻郑氏，无疾而终，临卒时，告子昇
曰：“不离君之身，后十八年更与君为亲。”已而子昇年
近七十，再娶于崔氏。或多省前生之事，后产一男而
卒。

《全唐诗》戚逍遥，冀州南宫人。幼好道，父以女诫授逍
遥，逍遥曰：“此常人之事耳。”遂取《老子仙经》诵之。年二
十馀，适同邑蒯浔，不为尘俗事，惟独居一室，绝食静
想，作歌云：“笑看沧海欲成尘，王母花前别众真。千岁
却归天上去，一心珍重世间人。”人悉以为妖。一夜闻
室内有人语声。又三日，忽闻屋裂声如雷，仰视天半，
逍遥与众仙俱在云中，历历闻分别语。观望无不惊
叹。

《平乐府志》：宋端平间，昭之乐山里鲊塘村人，诞谭氏
二女，继母不慈，备极苦楚。一旦脱胎于圣山绝顶，飘
然羽化，呼吸风雨，应如影响，闻者异之。舅氏陶公躬
耕望雨，适二女至，女曰：“饭我即雨。”舅氏犹豫，女复曰：
“饭我即雨。”舅氏饭之，二女飞腾圣山，俄然大雨如注，
舅氏从上呼则下应，从下呼则上应，变幻无端，莫知
所之。时孀妇应祭，因登高有难色，女即飞茅于诞山
之原，里人即立祠以祀，每岁旱，有祷辄应，故世传为
“诞仙山”云。